BC ขายหุ้น IPO เกลี้ยง 167 ล้านหุ้น ดีเดย์เทรด 14 พ.ย.นี้
BC ขายหุ้น IPO เกลี้ยง 167 ล้านหุ้น ดีเดย์เทรด 14 พ.ย.นี้
BC ขายหุ้น IPO เกลี้ยง 167 ล้านหุ้น ดีเดย์เทรด 14 พ.ย.นี้
8 พ.ย. 2562

นายก้องเกียรติ โอภาสวงการ ประธานกรรมการบริหาร บริษัท เอเซีย พลัส ในฐานะผู้จัดการการจัดจำหน่ายและรับประกันการจัดจำหน่ายหุ้นสามัญเพิ่มทุนของ บริษัท บูทิค คอร์ปอเรชั่น จำกัด (มหาชน) หรือ BC เปิดเผยว่า การเสนอขายหุ้นสามัญเพิ่มทุนต่อประชาชนทั่วไปครั้งแรก (IPO) ของ BC ในช่วงที่ผ่านมา มีนักลงทุนสถาบันและนักลงทุนรายย่อยให้ความสนใจเข้ามาจองซื้อเต็มจำนวน สะท้อนความเชื่อมั่นในธุรกิจ และศักยภาพการเติบโตในอนาคต
โดยคาดว่า BC จะได้รับการตอบรับที่ดีอย่างต่อเนื่องในการเปิดซื้อขายหลักทรัพย์ในตลาดหลักทรัพย์ เอ็ม เอ ไอ (mai) เป็นวันแรก ในวันที่ 14 พ.ย.62 ในกลุ่มอสังหาริมทรัพย์และการก่อสร้าง
ทั้งนี้ BC เสนอขายหุ้น IPO จำนวน 167 ล้านหุ้น มูลค่าที่ตราไว้ (พาร์) 1 บาท/หุ้น กำหนดราคา IPO ที่ 2.86 บาท/หุ้น มีผู้ร่วมจัดจำหน่ายและรับประกันการจำหน่ายหุ้น 4 แห่ง ประกอบด้วย บล.เคที ซีมิโก้, บล.เคจีไอ (ประเทศไทย), บล.คันทรี่ กรุ๊ป และ บล.โกลเบล็ก
“ผลตอบรับในการเปิดจองซื้อหุ้นไอพีโอของ BC ในครั้งนี้ คาดมาจากความเชื่อมั่นของนักลงทุน ที่มีต่อปัจจัยพื้นฐานธุรกิจที่แข็งแกร่ง ความเชี่ยวชาญของทีมผู้บริหารในการพัฒนาโครงการอสังหาริมทรัพย์รูปแบบ BOS ซึ่งยังไม่มีคู่แข่งทางตรงในธุรกิจ และถือเป็นธุรกิจที่ใหม่ในตลาดหลักทรัพย์ mai” นายก้องเกียรติ กล่าว
ประกอบกับ การตั้งราคา IPO ที่ 2.86 บาท คิดเป็น P/BV (Pre-IPO) ที่ 1.66 เท่า และคิดเป็นส่วนลด 40% จาก P/BV เฉลี่ยของบริษัทจดทะเบียนที่ประกอบธุรกิจพัฒนาอสังหาริมทรัพย์ ที่ 2.75 เท่า ซึ่งเป็นระดับราคาที่น่าสนใจอย่างมาก จึงเชื่อว่า BC จะเป็นอีกหุ้นเด่นพื้นฐานดีที่นักลงทุนจับตามอง
นายปรับชะรันซิงห์ ทักราล ประธานเจ้าหน้าที่บริหาร BC กล่าวว่า บริษัทเป็นผู้เชี่ยวชาญในธุรกิจพัฒนาโครงการอสังหาริมทรัพย์ในรูปแบบสร้าง – ดำเนินงาน – ขาย (Build-Operate-Sell : BOS) รวมทั้ง ธุรกิจให้บริการด้านบริหารจัดการอสังหาริมทรัพย์ การที่นักลงทุนให้การตอบรับในวันจองซื้อหุ้น IPO ของบริษัท สะท้อนความเชื่อมั่นในธุรกิจ โดยวางเป้าหมาย BC เป็นหุ้น Growth Stock ที่มีการเติบโตที่ดี จากการพัฒนาโครงการอสังหาริมทรัพย์ในรูปแบบที่หลากหลาย อย่างมีประสิทธิภาพ และธุรกิจ BOS มีความสามารถในการทำกำไรในระดับสูง ประกอบกับโครงการในมือที่แข็งแกร่ง
โดยปัจจุบันบริษัทมีโครงการที่อยู่ระหว่างดำเนินการ (Operate) จำนวน 9 โครงการ และโครงการที่อยู่ระหว่างพัฒนา (Build) จำนวน 8 โครงการ ซึ่งก่อสร้างแล้วเสร็จในปีนี้เพิ่มเติม 1 โครงการ ส่วนที่เหลือจะทยอยแล้วเสร็จไปจนถึงปี 63 เข้ามาสนับสนุนผลประกอบการให้มั่นคงยิ่งขึ้น และคาดว่า ด้วยปัจจัยบวกเหล่านี้ จะสร้างความเชื่อมั่นให้แก่นักลงทุนได้เป็นอย่างดี
ทั้งนี้ เงินที่ได้จากการระดมทุนในครั้งนี้ก่อนหักค่าใช้จ่ายในการเสนอขายหลักทรัพย์และค่าใช้จ่ายต่างๆ จำนวนประมาณ 477 ล้านบาท จะนำไปใช้ขยายธุรกิจ ลงทุนในโครงการพัฒนาอสังหาริมทรัพย์จำนวนประมาณ 150 ล้านบาท ใช้จ่ายคืนหนี้สินประมาณ 275  ล้านบาท และใช้เป็นเงินทุนหมุนเวียนในการประกอบกิจการ 52 ล้านบาท ระยะเวลาที่ใช้เงินโดยประมาณในปี 62-63